ai4bharat/Pralekha huggingface dataset:
பிரதமர் அலுவலகம்
தமிழ்நாடு டாக்டர் எம்.ஜி.ஆர் மருத்துவ பல்கலைக்கழகத்தின் 33வது பட்டமளிப்பு விழாவில், பிரதமர் பிப்ரவரி 26ம் தேதி உரையாற்றுகிறார்
தமிழ்நாடு டாக்டர் எம்.ஜி.ஆர் மருத்துவ பல்கலைக்கழகத்தின் 33வது பட்டமளிப்பு விழாவில், பிரதமர் திரு. நரேந்திர மோடி பிப்ரவரி 26ம் தேதி காலை 11 மணிக்கு காணொலி காட்சி மூலம் உரையாற்றுகிறார்.
இந்த பட்டமளிப்பு விழாவில் மொத்தம், 17,591 பேருக்கு பட்டங்களும், பட்டயங்களும் வழங்கப்படவுள்ளன. இந்நிகழ்ச்சியில் தமிழக ஆளுநரும் கலந்து கொள்கிறார்.
பல்கலைக்கழகம் பற்றி :
இந்த பல்கலைக்கழகத்துக்கு தமிழக முன்னாள் முதல்வர் டாக்டர்.எம்.ஜி.ராமச்சந்திரன் பெயர் சூட்டப்பட்டுள்ளது.
மருத்துவம், பல் மருத்துவம், மருந்தியல், நர்சிங், ஆயுஷ், பிசியோதெரபி, தொழில்சார் சிகிச்சை மற்றும் சுகாதார அறிவியல் தொடர்புடைய துறைகளை உள்ளடக்கிய மொத்தம் 686 நிறுவனங்கள் இந்த பல்கலைக்கழகத்துடன் இணைக்கப்பட்டுள்ளன.
41 மருத்துவ கல்லூரிகள், 19 பல் மருத்துவ கல்லூரிகள், 48 ஆயுஷ் கல்லூரிகள், 199 நர்சிங் கல்லூரிகள், 81 மருந்தியல் கல்லூரிகள், முதுநிலை மருத்துவ படிப்பு நிறுவனங்கள் மற்றும் அதனுடன் தொடர்புடைய சுகாதார நிறுவனங்கள் என இவை தமிழகம் முழுவதும் பரந்து விரிந்துள்ளன.(
மத்திய அமைச்சரவை
பிரதமர் கரீப் கல்யாண் அன்ன யோஜனா திட்டம்: தேசிய உணவுப் பாதுகாப்பு சட்ட பயனாளிகளுக்கு கூடுதல் உணவு தானியங்களை ஒதுக்க மத்திய அமைச்சரவை ஒப்புதல்
பிரதமர் திரு.நரேந்திர மோடி தலைமையிலான மத்திய அமைச்சரவை கீழ்க்காணும் முடிவுகளுக்கு பின்னேற்பு ஒப்புதலை அளித்துள்ளது:
- தேசிய உணவுப் பாதுகாப்பு சட்டத்தின் வாயிலாக பயன்பெறும் சுமார் 79.88 கோடி பயனாளிகளுக்கு, மே, ஜூன் ஆகிய இரண்டு மாத காலத்திற்கு, நபருக்கு மாதம் ஒன்றுக்கு ஐந்து கிலோ வீதம், உணவு தானியங்களை அளிப்பதற்காக, பிரதமர் கரீப் கல்யாண் அன்ன யோஜனா திட்டத்தின் மூன்றாவது கட்டத்தின் கீழ் கூடுதல் உணவு தானியங்கள் ஒதுக்கீடு.
- தேசிய உணவுப் பாதுகாப்பு சட்டத்தின் கீழ், தற்போதைய ஒதுக்கீட்டு விகிதத்தின் அடிப்படையில், மாநிலங்கள் மற்றும் யூனியன் பிரதேசங்கள் வாரியான, கோதுமை/அரிசி ஒதுக்கீட்டு அளவை மத்திய உணவு பொது விநியோகத்துறை தீர்மானிக்கும். மேலும், உள்ளூர் பொது முடக்க சூழல்கள், மோசமான வானிலை ஆகியவற்றை கருத்தில் கொண்டு, பிரதமர் கரீப் கல்யாண் அன்ன யோஜனா திட்டத்தின் கீழ் உணவு தானியங்களை அனுப்பும்/ விநியோகிக்கும் கால அளவை நீட்டிப்பது குறித்தும் இந்தத் துறை முடிவெடுக்கும்.
- ஒதுக்கப்பட உள்ள உணவு தானியங்களின் உத்தேச அளவு 80 லட்சம் மெட்ரிக் டன்.
கூடுதலாக ஒதுக்கப்பட்டுள்ள உணவு தானியத்தை இலவசமாக விநியோகிப்பதன் மூலம் சுமார் 79.88 கோடி தனிநபர்கள் பயன் பெறுவர். இதன் மூலம் ரூ.25332.92 கோடி உணவு மானியம் அளிக்கப்படுவதாக மதிப்பிடப்பட்டுள்ளது.
புவி அறிவியல் அமைச்சகம்
நிவர் புயல் குறித்த இந்திய வானிலை ஆய்வு மையத்தின் முதற்கட்ட அறிக்கை
கடந்த 22 முதல் 27 ஆம் தேதி வரை வங்கக்கடலில் நிலை கொண்டிருந்த நிவர் புயல் குறித்த முதற்கட்ட அறிக்கையை இந்திய வானிலை ஆய்வு மையத்தின் புயல் எச்சரிக்கை பிரிவு வெளியிட்டுள்ளது.
கடந்த நவம்பர் 21-ஆம் தேதி இந்திய பெருங்கடல் மற்றும் அதை ஒட்டியுள்ள வங்கக்கடலில் உருவாகிய குறைந்த காற்றழுத்தம், மேற்கு வடமேற்கு திசை நோக்கி நகர்ந்து 21-ஆம் தேதி மாலை ஆழ்ந்த காற்றழுத்தமாக வலுப்பெற்றது. இதையடுத்து 24-ஆம் தேதி அதிகாலை இந்த ஆழ்ந்த காற்றழுத்தம், நிவர் புயலாக மேலும் வலுவடைந்து வங்கக்கடலில் தென்மேற்கு பகுதியில் நிலைகொண்டிருந்தது. மேலும், 24-ஆம் தேதி நள்ளிரவில் இந்த புயலானது தீவிர புயலாக மாறி 25-ஆம் தேதி மதியம் அதி தீவிர புயலாக வலுப்பெற்றது.
வடமேற்கு திசை நோக்கி நகர்ந்த இந்த அதிதீவிர புயலானது, 25-ஆம் தேதி இரவு 11.30 மணி முதல் 26-ஆம் தேதி அதிகாலை 2.30 மணி வரை தமிழகம் மற்றும் புதுச்சேரி கடற்கரை பகுதிகளில் புதுச்சேரி அருகே கரையைக் கடந்தது.
தொடர்ந்து வட தமிழகம் மற்றும் ஆந்திரப் பிரதேசத்தின் கடற்கரைப் பகுதிகளில் நகர்ந்து, 27-ஆம் தேதி அதிகாலையில் ஆந்திரப் பிரதேசத்தின் தெற்கு கடற்கரை மற்றும் அதை ஒட்டியுள்ள வங்கக்கடலில் மேற்கு மத்திய பகுதியில் குறைந்த காற்றழுத்தமாக இது வலுவிழந்தது.
இந்திய வானிலை ஆய்வு மையம் கடந்த 5-ஆம் தேதி முதல் புயல் சின்னம் குறித்துத் தொடர்ந்து கண்காணித்து வந்தது. பல்வேறு செயற்கைக்கோள்கள் மற்றும் சென்னை, காரைக்கால், ஸ்ரீஹரிகோட்டாவில் உள்ள வானிலை ரேடார் கருவிகள் வாயிலாக இந்தப் புயலின் நகர்வு கணிக்கப்பட்டது.
புவி அறிவியல் அமைச்சகத்தின் பல்வேறு நிறுவனங்களால் இயக்கப்படும் முன் கணிப்பு மாதிரிகள் மூலம் குறைந்த காற்றழுத்தத்தின் நகர்வு, அது கரையை கடக்கும் இடம், புயலின் தீவிரம் ஆகியவை கணிக்கப்பட்டன.
அதி கனமழை மற்றும் காற்றின் வேகம் பற்றிய ஆலோசனைகளையும் வானிலை ஆய்வு மையம் தொடர்ந்து வழங்கி வந்தது. தமிழகம், புதுச்சேரி, ஆந்திரப் பிரதேசம், தெலங்கானா, அந்தமான் மற்றும் நிக்கோபார் தீவுகள், மேற்கு வங்கம், ஒடிஷா, கேரளா மற்றும் லட்சத்தீவு ஆகிய மாநிலங்கள் மற்றும் யூனியன் பிரதேசங்களின் தலைமைச் செயலாளர்கள் மற்றும் தேசிய பேரிடர் மேலாளர்களுக்கு மொத்தம் 38 தகவல் அறிக்கைகள் வழங்கப்பட்டன.
இவை தவிர ஏழு செய்தி அறிக்கைகள், வானிலை ஆய்வு மைய தலைவரிடமிருந்து மூத்த அரசு அதிகாரிகளுக்கு 6 தகவல் அறிக்கைகள், விமான துறைக்கு 13 அறிக்கைகள் மற்றும் தொடர் ஊடக பேட்டிகள், 24-ஆம் தேதி இந்திய வானிலை ஆய்வு மையத் தலைவர் மற்றும் தேசிய பேரிடர் மீட்புப் படையின் தலைவர் ஆகியோர் இணைந்து அளித்த பேட்டி ஆகியவையும் வழங்கப்பட்டன.
இந்திய வானிலை ஆய்வு மையத்தின் இணையதளம் மற்றும் சமூக ஊடகங்களில் தொடர்ந்து ஆலோசனைகளும் முன்னெச்சரிக்கைகளும் வழங்கப்பட்டன. புயல் கரையைக் கடப்பதற்கு 12 மணிநேரம் முன்பிலிருந்து ஒரு மணி நேரத்திற்கு ஒரு முறை தகவல் அறிக்கைகள் வழங்கப்பட்டன.
குறைந்த காற்றழுத்தத்தின் நகர்வு, கரையை கடக்கும் இடம், தன்மை மற்றும் மழை அளவு, காற்றின் வேகம் உள்ளிட்ட வானிலை சூழ்நிலைகள் மிகவும் துல்லியமாகக் கணிக்கப்பட்டதால், உயிர்ச்சேதம் பெருமளவில் தடுக்கப்பட்டுள்ளது.
விரிவான அறிக்கையை இந்த மின் முகவரியில் காணலாம்
http://www.rsmcnewdelhi.imd.gov.in/images/pdf/publications/preliminary-report/nivar20.pdf
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1676938
உள்துறை அமைச்சகம்
பீகாரில் வெள்ள நிலைமை குறித்து ஆய்வு செய்ய தேசிய நெருக்கடி மேலாண்மை குழு கூட்டத்திற்கு அமைச்சரவை செயலாளர் தலைமை தாங்குகிறார்.
பீகார் மாநிலத்தில் நிலவும் வெள்ள நிலைமை குறித்து ஆய்வு செய்ய அமைச்சரவை செயலாளர் திரு. ராஜீவ் கவுபா தலைமையில் தேசிய நெருக்கடி மேலாண்மை குழுக்  கூட்டம் இன்று நடைபெற்றது.
மாநிலத்தில் அதிக மழை பெய்து வருவதாலும், ஆறுகளில் அதிக அளவு நீர்வரத்து இருப்பதாலும், 16 மாவட்டங்களில் வெள்ளப்பெருக்கு ஏற்பட்டுள்ளதாகவும் மாநில அரசு தெரிவித்துள்ளது.
அமைச்சரவை செயலாளர் தற்போதைய நிலைமையைக் கருத்தில் கொண்டு உடனடி மீட்பு மற்றும் நிவாரணப் பணி நடவடிக்கைகளை விரைவாக எடுக்க உத்தரவிட்டார். மேலும், நெருக்கடியைச் சந்திக்க அரசு கோரிய அனைத்து உதவிகளும் உடனடியாக வழங்கப்பட வேண்டும் என்று உத்தரவிட்டார்.
எந்திரங்களின் உதவியுடன் வெள்ளம் பாதித்த பகுதிகளில் இருந்து மக்கள் விரைவாக வெளியேற்றப்படுவதுடன், மீட்பு மற்றும் நிவாரண முயற்சிகளும் மாநில அரசால் விரிவாக மேற்கொள்ளப்பட்டுள்ளன, இதில் அனைத்து உதவிகளும் தேசிய பேரிடர் மீட்புக் குழுவினர்  மற்றும் பிற மத்திய நிறுவனங்களால் வழங்கப்பட்டுள்ளன. மாநிலத்தில் மொத்தம் 20 தேசிய பேரிட மீட்புக் குழுவினர் மீட்புப் பணிக்காக களத்தில் உள்ள நிலையில், இவர்களில் ஆறு குழுவினர் பாட்னாவில் மீட்புப் பணியில் ஈடுபட்டுள்ளனர், ஏனெனில் கடந்த மூன்று நாட்களில் அந்தப்பகுதி மிக அதிக மழை மற்றும் வெள்ளப் பெருக்கால் பாதிக்கப்பட்டுள்ளது.
விமானப்படையின் இரண்டு ஹெலிகாப்டர்கள் தற்போது மீட்பு மற்றும் நிவாரணப் பணிகளில் ஈடுபடுத்தப்பட்டுள்ளன. மேலும், நிலக்கரி அமைச்சகத்தின் மூலம் அனுப்பப்பட்ட நான்கு ஹெவி டியூட்டி பம்புகள் இன்று பாட்னாவை அடைகின்றன. இது தண்ணீர் தேங்கியுள்ள பகுதிகளில் இருந்து நிமிடத்திற்கு சுமார் 3000 கேலன் நீரை வெளியேற்றும்.
மத்திய அமைச்சரவை
மத்திய அரசு ஊழியர்களுக்கு 2 சதவீத கூடுதல் அகவிலைப்படி அளிக்க மத்திய அமைச்சரவை ஒப்புதல்
பிரதமர் திரு. நரேந்திர மோடி தலைமையில் இன்று நடைபெற்ற மத்திய அமைச்சரவை கூட்டம் மத்திய அரசு ஊழியர்களுக்கு கூடுதலாக இரண்டு சதவீத அகவிலைப்படி அளிக்க ஒப்புதல் அளித்துள்ளது. இதேபோல் ஓய்வூதியதாரர்களுக்கும் இரண்டு சதவீத அகவிலைப்படி நிவாரணம் அளிக்க ஒப்புதல் அளிக்கப்பட்டுள்ளது. அடிப்படை ஊதியம்/ஓய்வூதியத்தில் தற்போது 7 சதவீத அகவிலைப்படி அளிக்கப்படுகிறது. இந்த உயர்வு 01.07.2018 முதல் அளிக்கப்பட உள்ளது. விலைவாசி உயர்வை சமாளிக்கும் வகையில் இந்த அகவிலைப்படி உயர்வு அளிக்கப்படுகிறது.
இந்த அகவிலைப்படி உயர்வு காரணமாக அரசுக்கு ஆண்டுக்கு ரூ. 6112.20 கோடி கூடுதலாக செலவாகும் என்பதுடன், 2018-19 நிதியாண்டில் ரூ. 4074.50 கோடி  கூடுதலாக செலவாகும்.
இதன் மூலம் 48.41 லட்சம் மத்திய அரசு ஊழியர்கள் மற்றும் 62.03 லட்சம் ஓய்வூதியதாரர்கள் பயனடைவார்கள்.
7வது ஊதியக் குழுவின் பரிந்துரைகள் அடிப்படையில் ஏற்கப்பட்ட விகிதத்தில் இந்த உயர்வு அளிக்கப்பட்டுள்ளது.
நிதி அமைச்சகம்
வாராக்கடன்களில் இருந்து கடன் தொகையை மீட்கும் நடவடிக்கைகள்
வங்கிகளின் வரவு-செலவு கணக்குகளை முழுஅளவில் விதிமுறைகளுக்கு உட்பட்டு கசிவுகளற்ற வகையில் தயாரிக்க 2015-ம் ஆண்டு நடத்தப்பட்ட வங்கிகளின் சொத்து மேலாண்மை தர ஆய்வு வாராக் கடன்கள் அதிக அளவில் இருப்பதை சுட்டிக்காட்டியது. பிரச்சினைக்குரிய கடன்கள் மூலமாக ஏற்படக் கூடிய நஷ்டம் மறுசீரமைக்கப்பட்ட கடன்களில் முன்பிருந்த இலகுவான அணுகுமுறை காரணமாக வாராக் கடன்களாக அறிவிக்கப்படாத நிலையில், தற்போது அவை, வாராக் கடன்களாக மறுவரையற்ற செய்யப்பட்டுள்ளன. மறுசீரமைக்கப்பட்ட கடன்கள் தள்ளுபடி செய்யப்பட்ட கடன்கள் ஆகிய பிரச்சினைக்குரிய கடன்கள் அனைத்துமே வாராக் கடன்கள் பட்டியலில் வெளிப்படையான முறையில் அடையாளம் காணப்பட்டதன் விளைவாக, பொதுத்துறை வங்கிகளின் ஒட்டுமொத்த வாராக் கடன் தொகை  31.03.2015-ம் தேதியில் மதிப்பிடப்பட்ட 2,79,016 கோடி ரூபாயிலிருந்து 31.03.2018 தேதியில் 8,95,601 கோடியாக அதிகரித்துள்ளது.
வேண்டுமென்றே கடனை திருப்பிச் செலுத்தாமல் இருப்பவர்கள் மற்றும் பொதுவான வாராக்கடன்களில் இருந்து கடன் தொகையை மீட்பதற்கு ஏராளமான நடவடிக்கைகளை எடுக்கப்பட்டுள்ளன. இதன் பயனாக பொதுத் துறை வங்கிகள் 2015-16 நிதியாண்டு முதல் 2017-18 நிதியாண்டு வரை 1,58,259 கோடி ரூபாயை மீட்டுள்ளது.
பொதுத் துறை வங்கிகள் அளித்த தகவல்களின்படி, 31.3.2018 அன்று வரை வேண்டுமென்றே கடனைத் திருப்பிச் செலுத்தாதவர்கள் மீது 2323 முதல் தகவல் அறிக்கைகள் பதிவு செய்யப்பட்டு, 8835 வழக்குகள் அவர்கள் மீது தொடுக்கப்பட்டுள்ளன. நிதியியல் சொத்துக்களின் கடனீடுமயமாக்கல், மறுசீரமைத்தல் மற்றும் பத்திர உரிமை அமலாக்கல் சட்டம் 2002-ன் கீழ், கடன் தொகையை வசூலிக்க வர்த்தக அல்லது குடியிருப்பு வளாகங்களை ஏலத்தில் விடும் நடவடிக்கைகள் 7300 வழக்குகளில் வேண்டமென்றே கடனைச் செலுத்தாதவர்கள்மீது எடுக்கப்பட்டுள்ளன. இந்திய பங்குகள் மற்றும் பரிவர்த்தனை வாரிய  வரன்முறைகள் திருத்தம் செய்யப்பட்டு, மூலதன சந்தையை அணுகி நிதி திரட்ட முடியாதபடி வேண்டுமென்றே கடனைத் திருப்பிச் செலுத்தாத நிறுவனங்களின் புரோமோட்டர்கள்/இயக்குனர்கள் தடை செய்யப்பட்டுள்ளனர். மேலும் கடனைத் திருப்பிச் செலுத்தாமல் இருப்பவர்கள் திவால் தீர்வு நடைமுறையில் பங்கேற்காதவாறு திவால் விதி திருத்தம் செய்யப்பட்டுள்ளது.
மாநிலங்களவையில் நிதித் துறை இணையமைச்சர் திரு. சிவ் பிரதாப் சுக்லா இன்று கேள்வி ஒன்றுக்கு எழுத்து பூர்வமாக அளித்த பதிலில் இந்த தகவல் கூறப்பட்டுள்ளது.
ரூ. 100 கோடிக்கும் கூடுதலாக வாராக்கடன் வைத்துள்ள வங்கிகளின் பட்டியல் இந்திய ரிசர்வ் வங்கியிடம் வங்கிகளால் அளிக்கப்பட்டுள்ளது.
கூடுதல் விவரங்களுக்கு: pib.nic.in என்ற வலைதளத்தைப் பார்க்கவும்.
விவசாயத்துறை அமைச்சகம்
நாட்டின் உணவுதானிய உற்பத்தி 140 லட்சம் டன்களில் இருந்து 240 லட்சம் டன்களாக அதிகரித்துள்ளது: திரு நரேந்திர சிங் தோமர்
உணவு தானிய உற்பத்தியில் தன்னிறைவு அடைவதை நோக்கி நாடு முன்னேறி வருவதாக மத்திய வேளாண் மற்றும் விவசாயிகள் நலன், ஊரக வளர்ச்சி, பஞ்சாயத்து ராஜ் மற்றும் உணவு பதப்படுத்துதல் தொழில்கள் அமைச்சர் திரு. நரேந்திர சிங் தோமர் இன்று கூறினார்.
பிரதமரின் அறைகூவலை தொடர்ந்து தானியங்களின் இறக்குமதி குறைந்துள்ளது,
இதனால் வருடத்திற்கு ரூ. 15,000 கோடி மிச்சமாகிறது என்று சர்வதேச தானியங்கள் தின விழாவில் சிறப்பு விருந்தினராக கலந்து கொண்ட அமைச்சர் கூறினார்.
கடந்த ஐந்தாறு வருடங்களில் நாட்டின் உணவுதானிய உற்பத்தி 140 லட்சம் டன்களில் இருந்து 240 லட்சம் டன்களாக உயர்ந்துள்ளது என்று திரு நரேந்திர சிங் தோமர் மேலும் தெரிவித்தார்.
இதற்கிடையே, நடப்பு காரீப் சந்தைக் காலத்தில் , காரீப் பயிர்களை, விவசாயிகளிடமிருந்து குறைந்தபட்ச ஆதரவு விலைக்கு அரசு தொடர்ந்து கொள்முதல் செய்து வருகிறது.
பஞ்சாப், ஹரியானா, உத்தரப் பிரதேசம், தமிழ்நாடு, உத்தரகாண்ட், தெலங்கானா, சண்டிகர், ஜம்மு காஷ்மீர், குஜராத், ஆந்திரப் பிரதேசம், ஒடிசா, மகாராஷ்டிரா, மத்தியப் பிரதேசம், பிகார், சத்திஸ்கர், கேரளா, மேற்கு வங்கம், அசாம், கர்நாடகா, ஜார்கண்டில் மற்றும் திரிபுராவில் நெல் கொள்முதலில் நல்ல முன்னேற்றம் ஏற்பட்டுள்ளது.
இங்கு 2021 பிப்ரவரி 9 வரை 622.20 லட்சம் மெட்ரிக் டன் நெல் கொள்முதல் செய்யப்பட்டுள்ளது. கடந்தாண்டில் இதே காலத்தில் 530.18 லட்சம் மெட்ரிக் டன் நெல் கொள்முதல் செய்யப்பட்டிருந்தது. கடந்த ஆண்டுடன் ஒப்பிடும் போது இந்தாண்டு இது வரை செய்யப்பட்டுள்ள நெல் கொள்முதல் 17.35 சதவீதம் அதிகமாகும்.
மேலும், மாநிலங்கள் வேண்டுகோள்படி, தமிழ்நாடு, கர்நாடகா, மகாராஷ்டிரா, தெலங்கானா, குஜராத், ஹரியானா, உத்தரப் பிரதேசம், ஒடிசா, ராஜஸ்தான் மற்றும் ஆந்திரப் பிரதேசத்திலிருந்து 51.92 லட்சம் மெட்ரிக் டன் பருப்பு மற்றும் எண்ணெய் வித்துக்கள் ஆதரவு விலையில் கொள்முதல் செய்யவும் ஒப்புதல் வழங்கப்பட்டுள்ளது.
மேலும், ஆந்திரப் பிரதேசம், கர்நாடகா, தமிழ்நாடு மற்றும் கேரளா ஆகிய மாநிலங்களில் இருந்து 1.23 லட்சம் மெட்ரிக் டன் கொப்பரை தேங்காய் கொள்முதல் செய்யவும் அனுமதி வழங்கப்பட்டுள்ளது.
சந்தை விலை, குறைந்தபட்ச ஆதரவு விலையை விட குறைந்தால், மற்ற மாநிலங்களில் பருப்பு மற்றும் எண்ணெய் வித்துக்கள் கொள்முதல் செய்ய, வேண்டுகோள் அடிப்படையில் ஒப்புதல் வழங்கப்படும்.
------
(Visitor Counter : 169
நிதி அமைச்சகம்
மத்திய நிதியமைச்சர் திருமதி நிர்மலா சீதாராமன் வாஷிங்டனில் உலகவங்கித் தலைவர் திரு டேவிட் மல்பாசை சந்தித்துப் பேசினார்
மத்திய நிதியமைச்சர் திருமதி நிர்மலா சீதாராமன் வாஷிங்டனில் உலகவங்கித் தலைவர் தி்ரு டேவிட் மல்பாசை இன்று சந்தித்துப் பேசினார். அப்போது கொவிட் தொற்றுக்கு பிறகு இந்தியா தொடர்ந்து மீண்டு வருவது, ரஷ்யா- உக்ரைன் போரினால் இந்தியா உள்ளிட்ட உலக பொருளாதாரத்தில் ஏற்பட்டுள்ள தாக்கம், ஜி-20 நாடுகளில் இந்தியாவின் தலைமைத்துவம் உள்ளிட்ட பல்வேறு விவகாரங்கள் குறித்து அவர் பேச்சு நடத்தினார்.
கொவிட் தொற்றின் போது மக்களின் உயிர் மற்றும் வாழ்வாதாரங்களை காப்பதில் இந்தியா கவனம் செலுத்தியதாக நிதியமைச்சர் குறிப்பிட்டார். உலகில் இரண்டாவது பெரிய அளவிலான தடுப்பூசி செலுத்திவரும் இந்தியாவில் இதுவரை 1.85 பில்லியனுக்கு மேற்பட்ட தடுப்பூசிகள் செலுத்தப்பட்டதாக உலக வங்கித் தலைவரிடம் மத்திய நிதி அமைச்சர் விளக்கினார்.
உள்கட்டமைப்பு வளர்ச்சியில் இந்தியாவின் திட்டங்கள் குறித்து அவர் எடுத்துரைத்தார். தேசிய உள்கட்டமைப்பு மற்றும் கதி சக்தி திட்டத்திற்கு உலக வங்கியின் நிதி முதலீட்டை தொடர்ந்து எதிர்நோக்கி இருப்பதாகவும் நிர்மலா சீதாராமன் அப்போது தெரிவித்தார்.
மேலும் விவரங்களுக்கு இதன் ஆங்கில செய்திக் குறிப்பை காணவும் https://pib.gov.in/PressReleasePage.aspx?PRID=1819148
பிரதமர் அலுவலகம்
கர்நாடகாவின் சிக்கபல்லாபூரில் ஸ்ரீ மதுசூதன் சாய் மருத்துவ அறிவியல் மற்றும் ஆராய்ச்சி நிறுவனத்தின் திறப்பு விழாவில் பிரதமர் ஆற்றிய உரையின் தமிழாக்கம்
கர்நாடக முதல்வர் திரு பசவராஜ் பொம்மை அவர்களே, சத்குரு ஸ்ரீ மதுசூதன் சாய் அவர்களே, மேடையில் வீற்றிருக்கும் பிரமுகர்களே, தாய்மார்களே, அன்பர்களே!
கர்நாடகாவின் சகோதர, சகோதரிகள் அனைவருக்கும் வணக்கம்!
சிக்கபல்லாபூர், நவீன இந்தியாவின் கட்டமைப்பாளர்களுள் ஒருவரான சர் எம். விஸ்வேஸ்வரய்யாவின் பிறப்பிடமாகும். சத்ய சாய் கிராம வடிவத்தில் நாட்டிற்கு அற்புதமான சேவையை இந்த நகரம் வழங்கி உள்ளது.
சகோதர, சகோதரிகளே,
விடுதலையின் அமிர்த பெருவிழாவில் வளர்ந்த நாடாக மாறுவதற்கு இந்தியா உறுதிபூண்டுள்ளது. ஒவ்வொரு இந்தியரின் கூட்டு பங்களிப்போடு இது சாத்தியமாகும். எனவே அனைவரின் பங்களிப்பு என்பதை பா.ஜ.க அரசு தொடர்ந்து வலியுறுத்தி வருகிறது. வளர்ந்த இந்தியா என்ற இலக்கை அடைவதில் நமது சமூக மற்றும் ஆன்மீக நிறுவனங்களுக்கும் முக்கிய பங்கு உள்ளது.
கடந்த 9 ஆண்டுகளில் சுகாதார சேவை துறையில் நாடு செயல்திறன் வாய்ந்த பணிகளை மேற்கொண்டு வருகிறது. மருத்துவக் கல்வி சம்பந்தமான பல்வேறு சீர்திருத்தங்கள் மேற்கொள்ளப்பட்டுள்ளன. இதன் வாயிலாக மருத்துவமனைகள் மற்றும் மருத்துவக் கல்லூரிகளை நிறுவ அரசுக்கும் பல்வேறு நிறுவனங்களுக்கும் வசதியாக உள்ளது. 2014 வரை நாட்டில் 380 மருத்துவக் கல்லூரிகள் இருந்தன. தற்போது இந்த எண்ணிக்கை 650ஆக அதிகரித்துள்ளது. இதில் 40 மருத்துவக் கல்லூரிகள் முன்னேற விரும்பும் மாவட்டங்களில் ஏற்படுத்தப்பட்டுள்ளன. நாட்டில் மருத்துவக் கல்லூரிகளில் உள்ள இடங்களும் கடந்த 9 ஆண்டுகளில் இரட்டிப்பாகியுள்ளது.
நண்பர்களே,
ஏழைகள், பிற்படுத்தப்பட்டோர் மற்றும் கிராமங்களைச் சேர்ந்த இளைஞர்கள் மருத்துவம் பயில்வது மிகவும் கடினமாக இருந்தது. சில கட்சிகள் தங்களது அரசியல் நலனுக்காக வாக்கு வங்கியைக் கருத்தில் கொண்டு இதில் மொழி சார்ந்த விளையாட்டில் ஈடுபட்டன. எனினும் மருத்துவம், பொறியியல் மற்றும் தொழில்நுட்ப கல்வி, கன்னட மொழியில் வழங்கப்படுவதற்கு முந்தைய அரசுகள் முயற்சிகளை மேற்கொள்ளவில்லை. நமது அரசு கன்னடம் உள்ளிட்ட அனைத்து இந்திய மொழிகளிலும் மருத்துவம் பயிலும் வாய்ப்பை மாணவர்களுக்கு வழங்கியுள்ளது.
நாடு ஆரோக்கியமாக இருக்கும் போது, நாட்டின் வளர்ச்சியில் அனைவரும் பங்கேற்கும் போது, வளர்ந்த இந்தியா என்ற இலக்கை மிக வேகமாக நம்மால் அடைய முடியும். மீண்டும் ஒரு முறை உங்கள் அனைவருக்கும் எனது நல்வாழ்த்துகளைத் தெரிவித்துக் கொள்கிறேன்.
மிக்க நன்றி.
பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://pib.gov.in/PressReleasePage.aspx?PRID=1910679
பிரதமர் அலுவலகம்
குஜராத் மாநிலம் வதோதராவில் ஏற்பட்ட சாலை விபத்தில் உயிரிழந்தவர்களுக்குப் பிரதமர் இரங்கல் தெரிவித்துள்ளார்
பிரதமரின் தேசிய நிவாரண நிதியிலிருந்து கருணைத்தொகை அறிவித்துள்ளார்
குஜராத் மாநிலம் வதோதராவில் ஏற்பட்ட சாலை விபத்தில் உயிரிழந்தவர்களுக்குப் பிரதமர் திரு நரேந்திர மோடி வேதனையும், இரங்கலும் தெரிவித்துள்ளார். உயிரிழந்தோரின் குடும்பங்களுக்குத் தலா ரூ.2 லட்சமும் காயமடைந்தவர்களுக்குத் தலா ரூ. 50 ஆயிரமும் கருணைத்தொகையாக வழங்கப்படும் என்று பிரதமர் அறிவித்துள்ளார்.
பிரதமர் அலுவலகம் ட்விட்டரில் கூறியிருப்பதாவது:
“வதோதரா மாவட்டத்தில் ஏற்பட்ட சாலை விபத்தில் பலர் உயிரிழந்தது வேதனை அளிக்கிறது. உயிரிழந்தோரின் குடும்பங்களுக்கு அனுதாபங்கள். காயமடைந்தவர்கள் விரைவில் குணமடைய விரும்புகிறேன் . உயிரிழந்தோரின் குடும்பங்களுக்குத் தலா ரூ.2 லட்சமும் காயமடைந்தவர்களுக்குத் தலா ரூ. 50 ஆயிரமும் பிரதமரின் தேசிய நிவாரண நிதியிலிருந்து கருணைத்தொகையாக வழங்கப்படும்."
தொழிலாளர் மற்றும் வேலைவாய்ப்பு அமைச்சகம்
பணியமர்த்தலில் பாலின பாகுபாடுகளைக் குறைக்கும் முயற்சிகளில் இந்தியா தீவிரம்: மத்திய அமைச்சர் திரு சந்தோஷ் கங்வார்
பணியமர்த்தலில் பாலின பாகுபாடுகளைக் குறைப்பதற்காக இந்தியா பல தரப்பு கூட்டு நடவடிக்கைகளை மேற்கொண்டு வருவதாக மத்திய பணியாளர் மற்றும் வேலைவாய்ப்பு அமைச்சர் திரு சந்தோஷ் கங்வார் தெரிவித்துள்ளார். சமமான பணிகளை மேற்கொள்வதில் கல்வி, பயிற்சி, தொழில்முனைவு மேம்பாடு, மற்றும் சம அளவிலான ஊதியத்தை அரசு உறுதி செய்து வருகிறது. ஜி20 பணியாளர் மற்றும் வேலைவாய்ப்பு அமைச்சர்களின் கூட்டத்தில் பிரகடனம் மற்றும் வேலைவாய்ப்பு பணிக்குழு முன்னுரிமைகள் குறித்து இன்று உரையாற்றிய அமைச்சர், புதிய ஊதிய விதிகள் 2019, ஊதியங்கள், பணியமர்த்தல் மற்றும் பணியமர்த்துவதற்கான நிபந்தனைகளில் பாலின வேறுபாட்டைக் குறைக்கும் என்று தெரிவித்தார்.
பணியிடங்களில் அனைத்து விதமான பணிகளை பெண்கள் மேற்கொள்ள வழிவகை செய்யப்பட்டுள்ளது. பணி புரியும் நேரத்தில் அவர்களது பாதுகாப்பை பணியில் அமர்த்துபவர் உறுதி செய்ய வேண்டும். பெண்கள் இரவு நேரங்களிலும் பணிபுரியலாம். ஊதியத்துடன் கூடிய மகப்பேறு விடுப்பின் கால அளவு 12 வாரங்களிலிருந்து 26 வாரங்களாக உயர்த்தப்பட்டிருப்பதாக திரு கங்வார் கூறினார். பெண் தொழில்முனைவோர், சிறிய அளவிலான நிறுவனங்களைத் தொடங்குவதற்கு பிரதம மந்திரி முத்ரா யோஜனா திட்டம் நிதி உதவி அளிக்கிறது. இந்த திட்டத்தின் கீழ் துணை ஈடு இல்லாமல் ரூ. 9 ஆயிரம் பில்லியன் மதிப்பிலான கடன்கள் வழங்கப்பட்டுள்ளன. இந்த திட்டத்தில் 70% பேர் பெண்கள்.
புதிய சமூகப் பாதுகாப்பு விதிகளின் படி சுயதொழில் புரிவோர் மற்றும் இதர பணியாளர்களும் சமூகப் பாதுகாப்பு வரம்பிற்குள் கொண்டு வரப்படுவார்கள் என்று அமைச்சர் குறிப்பிட்டார். கடந்த 2019-ஆம் ஆண்டு அறிமுகப்படுத்தப்பட்ட ஓய்வூதிய திட்டத்தின்படி 60 வயதிற்கு மேற்பட்ட அமைப்புசாரா துறை பணியாளர்களுக்கு ஓய்வு ஊதியம் உறுதி செய்யப்பட்டுள்ளது.
அமைச்சகங்களுக்கு இடையிலான கூட்டு பிரகடனத்திற்கு ஆதரவளித்த அமைச்சர், விரைவாக வளர்ந்து வரும் மற்றும் பெருந்தொற்றால் அதிக சவால்களுக்கு உள்ளாகியுள்ள ஒட்டு மொத்த இளம் தலைமுறையினரின் முழு மேம்பாடு மற்றும் திறன் கட்டமைப்பில் முன்முயற்சி உதவிகரமாக இருக்கும் என்று குறிப்பிட்டார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1729764
பிரதமர் அலுவலகம்
கட்ச் புத்தாண்டான அஷாதி பிஜு-க்கு பிரதமர் வாழ்த்து
கட்ச் புத்தாண்டான அஷாதி பிஜு-க்கு பிரதமர் நரேந்திர மோடி மக்களுக்கு வாழ்த்து தெரிவித்துள்ளார்.
“கட்ச் புத்தாண்டான அஷாதி பிஜ்-க்கு எனது வாழ்த்துகள். வரும் ஆண்டு மகிழ்ச்சியையும் செழிப்பையும் அளிக்கட்டும். அனைவரின் கனவுகளும் நனவாகட்டும்” என்று பிரதமர் தனது வாழ்த்துச் செய்தியில் தெரவித்துள்ளார்.
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
அனைத்தையும் உள்ளடக்கிய நகரங்களுக்கான மையத்தின் தொடக்கத்தைக் குறிக்கும் வகையில் இணைய கருத்தரங்கை தேசிய நகர்ப்புற விவகாரங்கள் நிறுவனம் நடத்தியது
அனைத்தையும் உள்ளடக்கிய நகரங்களுக்கான மையம் கடந்த மாதம் தொடங்கப்பட்டதை குறிக்கும் வகையில் 'அனைத்தையும் உள்ளடக்கிய நகரங்கள்: இந்திய நகரங்களை மேலும் அணுகக்கூடியவையாக, பாதுகாப்பானவையாக, அனைவருக்கும் ஏற்றவையாக மாற்றுவதற்கான வழிமுறைகள்' எனும் தலைப்பில் இணைய கருத்தரங்கை தேசிய நகர்ப்புற விவகாரங்கள் நிறுவனம் நடத்தியது.
தேசிய நகர்ப்புற விவகாரங்கள் நிறுவனத்தின் 45-வது ஆண்டு விழாவின் ஒரு பகுதியாக இந்த இணைய கருத்தரங்கம் அமைந்தது. அனைத்தையும் உள்ளடக்கிய தன்மையை பரவலாக்குவது குறித்த விவாதங்களை உருவாக்குவதையும், சிந்தனையாளர்கள், செயல்பாட்டாளர்கள், ஆராய்ச்சியாளர்கள், துறைரீதியான வல்லுநர்கள் ஆகியோர்களை ஈடுபடுத்தி அனைத்து நகரங்களிலும் உகந்த சூழ்நிலையை ஏற்படுத்துவதையும் இந்த இணைய கருத்தரங்கம் நோக்கமாக கொண்டிருந்தது.
தேசிய நகர்ப்புற விவகாரங்கள் நிறுவனத்தின் மூத்த ஆலோசகர் திரு அஜய் சூரி, மையத்தின் யுக்திகளையும் அடுத்த 5 ஆண்டுகளுக்கான செயல்திட்டங்களையும் விவரித்தார். ஜி ஐ இசட் இந்தியாவின் நீடித்த நகர்புறம் மற்றும் தொழில் வளர்ச்சியின் குழு ஒருங்கிணைப்பாளர் திரு எர்னெஸ்ட் டோரிங், ஒருங்கிணைந்த வளர்ச்சியை உருவாக்குவதற்காக ஜி ஐ இசட் இந்தியா மற்றும் தேசிய நகர்ப்புற விவகாரங்கள் நிறுவனம் ஆகியவற்றுக்கு இடையேயான கூட்டு குறித்து பேசினார்.
தேசிய நகர்ப்புற விவகாரங்கள் நிறுவனத்தில் உருவாக்கப்பட்டுள்ள அனைத்தையும் உள்ளடக்கிய நகரங்களுக்கான மையம், ஒருங்கிணைப்பை ஊக்கப்படுத்துவதற்கு நகர அதிகாரிகளுக்கு தேவையான உபகரணங்கள் மற்றும் செயல்திட்டங்களை உருவாக்குவதை நோக்கமாக கொண்டுள்ளது. சர்வதேச சிறந்த நகரங்களின் நல்ல நடைமுறைகளை பகிர்வதற்காக தகவல் களஞ்சியம் ஒன்றும் திட்டமிடப்பட்டுள்ளது.
வாழ்க்கை தரம் மற்றும் அனைவருக்குமான செயல்திறனை மேம்படுத்துவதற்கு தேவையான ஆதாரம் சார்ந்த திட்டங்கள் மற்றும் முதலீடுகளுக்கான வசதிகளை இந்த மையம் வழங்கும். நகர்ப்புற ஏழைகள், மாற்றுத்திறனாளிகள், பெண்கள், குழந்தைகள், இளைஞர்கள் மற்றும் மூத்த குடிமக்கள் உள்ளிட்ட மிகவும் பாதிக்கப்படக்கூடிய பிரிவுகள் மீது இது கவனம் செலுத்தும். இடம் சார்ந்த, சமூக, பொருளாதார மற்றும் டிஜிட்டல் உள்ளடக்கம் ஆகியவற்றில் நகரங்களில் உள்ள சவால்களை எதிர்கொள்ள தேவையான நடவடிக்கைகளை இம்மையம் மேற்கொள்ளும்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleseDetail.aspx?PRID=1734202
குடியரசுத் தலைவர் செயலகம்
இந்திய ரயில்வே பயிற்சி அதிகாரிகள் குடியரசுத் தலைவரை சந்தித்தனர்
இந்திய ரயில்வேயின்  255 பயிற்சி அதிகாரிகள் குழு இன்று  குடியரசு தலைவர் திருமதி திரௌபதி முர்முவை குடியரசுத் தலைவர் மாளிகையின் கலாச்சார மையத்தில் சந்தித்தது.
அப்போது பேசிய குடியரசு தலைவர், இந்திய ரயில்வே இந்திய பொருளாதாரத்தின் முதுகெலும்பு மட்டுமல்ல, இந்தியாவின் ஒற்றுமை மற்றும் சமூக-கலாச்சார பன்முகத்தன்மையின் முதுகெலும்பு என்று கூறினார் . ரயில்வே சுற்றுச்சூழல் அமைப்பின் வளமான பாரம்பரியத்தை முன்னெடுத்துச் செல்வதும், இந்திய ரயில்வேயை உலகின் சிறந்த தரமான சேவைகளை வழங்குபவராக மாற்ற முயற்சிப்பதும் தங்களைப் போன்ற இளம் அதிகாரிகளின் பொறுப்பாகும் என்று அவர் வலியுறுத்தினார்.
தொழில்நுட்பம் இன்று அனைத்து துறைகளிலும் உந்து சக்தியாக உள்ளது என்று குடியரசு தலைவர் குறிப்பிட்டார். ஒவ்வொரு நாளும் மில்லியன் கணக்கான மக்களின் தேவைகள் மற்றும் கோரிக்கைகளை பூர்த்தி செய்யும் மற்றும் ஒவ்வொரு மாதமும் மில்லியன் கணக்கான டன் சரக்குகளை கொண்டு செல்லும் இந்திய ரயில்வேக்கு, தொழில்நுட்பத்தை சிறந்த அளவில் பயன்படுத்துவது அவசியம் என்று அவர் எடுத்துரைத்தார். மக்கள் நட்பு மற்றும் சுற்றுச்சூழலுக்கு உகந்த போக்குவரத்து அமைப்புக்கான புதிய பயன்பாடுகள் மற்றும் அமைப்புகளை உருவாக்குவதன் மூலம் நாட்டின் தொழில்நுட்ப முன்னேற்றத்தில் ஒரு புதிய பாதையை வகுப்பதில் பங்களிக்குமாறு இளம் அதிகாரிகளை அவர் வலியுறுத்தினார்.
ரயில்களில் பயணிப்பவர்கள் தமது பயணங்களின் நினைவுகளை தங்களுடன் எடுத்துச் செல்வதாகவும் ஜனாதிபதி குறிப்பிட்டார். பயணிகளை தங்கள் விருந்தினர்களாக கருதி, அவர்கள் போற்றக்கூடிய சிறந்த சேவை மற்றும் சிறந்த அனுபவத்தை வழங்குமாறு அதிகாரிகளை அவர் வலியுறுத்தினார். அனைத்து வழிகளிலும் பயணிகளின் பாதுகாப்பை உறுதி செய்ய வேண்டியதன் அவசியத்தையும் அவர் சுட்டிக் காட்டினார்.
பாதுகாப்பு அமைச்சகம்
விமானப்படை தளபதி பிரான்ஸ் பயணம்
விமானப்படை தளபதி ஏர் சீப் மார்ஷல் ஆர்.கே.எஸ் பதாரியா, அரசு முறைப் பயணமாக இன்று பிரான்ஸ் சென்றார். இவரின் ஐந்து நாள் பயணம், இருநாட்டு விமானப்படைகளின் உறவை பலப்படுத்தும்; அதிகரிக்கும்.
பிரான்ஸ் விமானப்படை தளபதி ஜெனரல் பிலிப் லெவிக்னே, 2020ம் ஆண்டு பிப்ரவரி மாதம் இந்தியா வந்தார். அதையடுத்து, இந்திய விமானப்படை தளபதி தற்போது பிரான்ஸ் பயணம் மேற்கொண்டுள்ளார்.
இந்தப் பயணத்தின் போது, பிரான்ஸ் நாட்டின் விமானப்படை தளங்களில், அந்நாட்டு விமானப்படை உயர் அதிகாரிகளுடன், இந்திய விமானப்படை தளபதி ஏர் சீப் மார்ஷல் ஆர்.கே.எஸ் பதாரியா ஆலோசனை கூட்டம் நடத்துகிறார்.
இந்திய விமானப்படையும், பிரான்ஸ் விமானப்படையும், சமீபத்தில் கருடா, ஹாப் என்ற பயிற்சிகளில் ஈடுபட்டன. கடைசியாக ‘எக்ஸ் டெசர்ட் நைட் 21’ என்ற பயிற்சி ஜோத்பூர் விமானப்படை தளத்தில் கடந்த ஜனவரி மாதம் நடந்தது. ஐக்கிய அரபு அமீரக விமானப்படை, பல்வேறு நட்பு நாடுகளிடன் கடந்த மாதம் நடத்திய ‘எக்ஸ் டெசர்ட் பிளாக்’ கூட்டுப் பயிற்சியில் இந்தியா மற்றும் பிரான்ஸ் நாட்டு விமானப்படைகள் பங்கேற்றன.
இருநாடுகள் இடையே ஒத்துழைப்பை அதிகரிப்பதில், இந்திய விமானப்படை தளபதியின் பயணம், முக்கிய நடவடிக்கையாக இருக்கும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1712604